# meghadūta

kaścit kāntāvirahaguruṇā svādhikārāt pramattaḥ

śāpenāstaṁgamitamahimā varṣabhogyeṇa bhartuḥ |

yakṣaścakre janakatanayāsnānapuṇyodakeṣu

snigdhacchāyātaruṣu vasatiṁ rāmagiryāśrameṣu ||1

tasminnadrau katicidabalāviprayuktaḥ sa kāmī

nītvā māsān kanakavalayabhraṁśariktaprakoṣṭhaḥ |

āṣāḍhasya prathamadivase meghamāśliṣṭasānuṁ

vaprakrīḍāpariṇatagajaprekṣaṇīyaṁ dadarśa ||2

tasya sthitvā kathamapi puraḥ kautukādhānaheto-

rantarbāṣpaściramanucaro rājarājasya dadhyau |

meghāloke bhavati sukhino.apyanyathāvṛtti cetaḥ

kaṇṭhāśleṣapraṇayini jane kiṁ punardūrasaṁsthe ||3

pratyāsanne nabhasi dayitājīvitālambanārthī

jīmūtena svakuśalamayīṁ hārayiṣyan pravṛttim |

sa pratyagraiḥ kuṭajakusumaiḥ kalpitārghāya tasmai

prītaḥ prītipramukhavacanaṁ svāgataṁ vyājahāra ||4

dhūmajyotiḥsalilamarutāṁ saṁnipātaḥ kva meghaḥ

sandeśārthāḥ kva paṭukaraṇaiḥ prāṇibhiḥ prāpaṇīyāḥ |

ityautsukyādaparigaṇayan guhyakastaṁ yayāce

kāmārtā hi prakṛtikṛpaṇāścetanācetaeṣu ||5

jātaṁ vaṁśe bhuvanavidite puṣkarāvartakānāṁ

jānāmi tvāṁ prakṛtipuruṣaṁ kāmarūpaṁ maghonaḥ |

tenārthitvaṁ tvayi vidhivaśāddūrabandhurgato.ahaṁ

yācñā moghā varamadhiguṇe nādhame labdhakāmā ||6

santaptānāṁ tvamasi śaraṇaṁ tat payoda priyāyāḥ

sandeśaṁ me hara dhanapatikrodhaviśleṣitasya |

gantavyā te vasatiralakā nāma yakṣeśvarāṇāṁ

bāhyodyānasthitaharaśiraścandrikādhautaharmyā ||7

tvāmārūḍhaṁ pavanapadavīmudgṛhītālakāntāḥ

prekṣiṣyante pathikavanitāḥ pratyayādāśvasatyaḥ |

kaḥ saṁnaddhe virahavidhurāṁ tvayyupekṣeta jāyāṁ

na syādanyo.apyahamiva jano yaḥ parādhīnavṛttiḥ ||8

tvāṁ cāvaśyaṁ divasagaṇanātatparāmekapatnī-

mavayāpannāmavihatagatirdrakṣyasi bhrātṛjāyām |

āśābandhaḥ kusumasadṛśaṁ prāyaśo hyaṅganānāṁ

sadyaḥ pāti praṇayi hṛdayaṁ viprayoge ruṇaddhi ||9

mandaṁ mandaṁ nudati pavanaścānukūlo yathā tvāṁ

vāmaścāyaṁ nadati madhuraṁ cātakaste sagandhaḥ |

garbhādhānakṣaṇaparicayān nūnamābaddhamālāḥ

seviṣyante nayanasubhagaṁ khe bhavantaṁ balākāḥ ||10

kartuṁ yacca prabhavati mahīmucchilīndhrāmabandhyāṁ

tacchrutvā te śravaṇasubhagaṁ garjitaṁ mānasotkāḥ |

ā kailāsādvisakisalayacchedapātheyavantaḥ

saṁpatsyante nabhasi bhavato rājahaṁsāḥ sahāyāḥ ||11

āpr.cchasva priyasakhamamuṁ tuṅgamāliṅgya śailaṁ

vandyaiḥ puṁsāṁ raghupatipadairaṅkitaṁ mekhalāsu |

kāle kāle bhavati bhavato yasya saṁyogametya

snehavyaktiściravirahajaṁ muñcato bāṣpamuṣṇam ||12

margaṁ tāvacchṛṇu kathayatastvatprayāṇānurūpaṁ

sandeśaṁ me tadanu jalada śroṣyasi śrotrapeyam |

khinnaḥ khinnaḥ śihariṣu padaṁ nyasya gantāsi yatra

kṣīṇaḥ kṣīṇaḥ parilaghu payaḥ srotasāṁ copabhujya ||13

adreḥ śṛṅgaṁ harati pavanaḥ kiṁsvidityunmukhībhi-

rdṛṣṭotsāhaścakitacakitaṁ mugdhasiddhāṅganābhiḥ |

sthānādasmāt sarasaniculādutpatodaṅmukhaḥ khaṁ

diṅnāgānāṁ pathi pariharan sthūlahastāvalepān ||14

ratnacchāyāvyatikara iva prekṣyametatpurastā-

dvalmīkāgrāt prabhavati dhanuḥkhaṇḍamākhaṇḍalasya |

yena śyāmaṁ vapuratitarāṁ kāntimāpatsyate te

barheṇeva sphuritarucinā gopaveṣasya viṣṇoḥ ||15

tvayyāyantaṁ kṛṣiphalamiti bhrūvikārān abhijñaiḥ

prītisnigdhairjanapadavadhūlocanaiḥ pīyamānaḥ |

sadyaḥsīrotkaṣaṇasurabhi kṣetramāruhya mālaṁ

kiṁcit paścādvraja laghugatirbhūya evottareṇa ||16

tvāmāsārapraśamitavanopaplavaṁ sādhu mūrdhnā

vakṣyatyadhvaśramaparigataṁ sānumānāmrakūṭaḥ |

na kṣudro.api prathamasukṛtāpekṣayā saṁśrayāya

prāpte mitre bhavati vimukhaḥ kiṁ punaryastatthoccaiḥ ||17

channopāntaḥ pariṇataphaladyotibhiḥ kānanāmrai-

stvayyārūḍhe śikharamacalaḥ snigdhaveṇīsavarṇe |

nūnaṁ yāsyatyamaramithunaprekṣaṇīyāmavasthāṁ

madhye śyāmaḥ stana iva bhuvaḥ śeṣavistārapāṇḍuḥ ||18

sthitvā tasmin vanacaravadhūbhuktakuñje muhūrtaṁ

toyotsargadrutataragatistatparaṁ vartma tīrṇaḥ |

revāṁ drakṣyasyupalaviṣame vindhyapāde viśīrṇāṁ

bhakticchedairiva viracitāṁ bhūtimaṅge gajasya ||19

{adhvaklāntaṁ pratimukhagataṁ sānumānāmrakūṭa-

stuṅgena tvāṁ jalada śirasā vakṣyati ślāghamānaḥ |

āsāreṇa tvamapi śamayestasya naidāghamagniṁ

sadbhāvārdraḥ phalati na cireṇopakāro mahatsu ||19a}

tasyāstiktairvanagajamadairvāsitaṁ vāntavṛṣṭi-

rjambūkuñjapratihatarayaṁ toyamādāya gaccheḥ |

antaḥsāraṁ ghana tulayituṁ nānilaḥ ślakṣyati tvāṁ

riktaḥ sarvo bhavati hi laghuḥ pūrṇatā gauravāya ||20

nīpaṁ dṛṣṭvā haritakapiśaṁ kesarairardharūḍhai-

rāvirbhūtaprathamamukulāḥ kandalīścānukaccham |

jagdhvā 'raṇyeṣv adhikasurabhiṁ gandhamāghrāya corvyāḥ

sāraṅgāste jalalavamucaḥ sūcayiṣyanti mārgam ||21

ambhobindugrahaṇacaturāṁścātakān vīkṣyamāṇāḥ

śreṇībhūtāḥ parigaṇanayā nirdiśanto balākāḥ |

tvāmāsādya stanitasamaye mānayiṣyanti siddhāḥ

sotkampāni priyasahacarīsaṁbhramāliṅgitāni ||22

utpaśyāmi drutamapi sakhe matpriyārthaṁ yiyāsoḥ

kālakṣepaṁ kakubhasurabhau parvate parvete te |

śuklāpāṅgaiḥ sajalanayanaiḥ svāgatīkṛtya kekāḥ

pratudyātaḥ kathamapi bhavān gantumāśu vyavasyet ||23

pāṇḍucchāyopavanavṛtayaḥ ketakaiḥ sūcibhinnai-

rnīḍārambhairgṛhabalibhujāmākulagrāmacaityāḥ |

tvayyāasanne pariṇataphalaśyāmajambūvanāntāḥ

saṁpatsyante katipayadinasthāyihaṁsā daśārṇāḥ ||24

teṣāṁ dikṣu prathitavidiśālakṣaṇāṁ rājadhānīṁ

gatvā sadyaḥ phalamavikalaṁ kāmukatvasya labdhā |

tīropāntastanitasubhagaṁ pāsyasi svādu yasmāt

sabhrūbhaṅgaṁ mukhamiva payo vetravatyāścalormi ||25

nīcairākhyaṁ girimadhivasestatra viśrāmaheto-

stvatsamparkāt pulakitamiva prauḍhapuṣpaiḥ kadambaiḥ |

yaḥ puṇyastrīratiparimalodgāribhirnāgarāṇām

uddāmāni prathayati śilāveśmabhiryauvanāni ||26

viśrāntaḥ san vraja vananadītīrajānāṁ niṣiñca-

nnudyānānāṁ navajalakaṇairyūthikājālkāni |

gaṇḍasvedāpanayanarujāklāntakarṇotpalānāṁ

chāyādānāt kṣaṇaparicitaḥ puṣpalāvīmukhānām ||27

vakraḥ panthā yadapi bhavataḥ prasthitasyottarāśāṁ

saudhotsaṅgapraṇayavimukho mā sma bhūrujjayinyāḥ |

vidyuddāmasphuritacakritaistatra paurāṅganānāṁ

lolāpāṅgairyadi na ramase locanairvañcito.asi ||28

vīcikṣobhastanitavihagaśreṇikāñcīguṇāyāḥ

saṁsarpantyāḥ skhalitasubhagaṁ darśitāvartanābhaḥ |

nirvindhyāyāḥ pathi bhava rasābhyantaraḥ saṁnipatya

strīṇāmādyaṁ praṇayavacanaṁ vibhramo hi priyeṣu ||29

veṇībhūtapratanusalilā tāmatītasya sindhuḥ

pāṇḍucchāyā taṭaruhatarubhraṁśibhirjīrṇaparṇaiḥ |

saubhāgyaṁ te subhaga virahāvasthayā vyañjayantī

kārśyaṁ yena tyajati vidhinā sa tvayaivopapādyaḥ ||30

prāpyāvantīn udayanakathākovidagrāmavṛddhān

pūrvoddiṣṭāmupasara purīṁ śrīviśālāṁ viśālām |

svalpībhūte sucaritaphale svargiṇīṁ gāṁ gatānāṁ

śeṣaiḥ puṇyairhṛtamiva divaḥ kāntimat khaṇḍamekam ||31

dīrghīkurvan paṭu madakalaṁ kūjitaṁ sārasānāṁ

pratyūṣeṣu sphuṭitakamalāmodamaitrīkaṣāyaḥ |

yatra strīṇāṁ harati surataglānimaṅgānukūlaḥ

śiprāvātaḥ priyatama iva prārthanācāṭukāraḥ ||32

hārāṁstārāṁstaralaguṭikān koṭiśaḥ śaṅkaśuktīḥ

śaṣpaśyāmānmarakatamaṇīn unmayūkhaprarohān |

dṛṣṭvā yasyāṁ vipaṇiracitānvidrumāṇāṁ ca bhaṅgān

saṁlakṣyante salilanidhayastoyamātrāvaśeṣāḥ ||33

pradyotasya priyaduhitaraṁ vatsarājo.atra jahre

haimaṁ tāladrumavanamabhūdatra tasyaiva rājñaḥ |

atrodbhrāntaḥ kila nalagiriḥ stambhamutpāṭya darpā-

dityāganuttn ramayati jano yatra bandhūn abhijñaḥ ||34

jālodgīrṇairupacitavapuḥ keśasaṁskāradhūpai-

rbandhuprītyā bhavanaśikhjibhirdattanṛtyopahāraḥ |

harmyeṣv asyāḥ kusumasurabhiṣv adhavakhedaṁ nayethā

lakṣmīṁ paśyaṁlalitavanitāpādarāgāṅkiteṣu ||35

bhartuḥ kaṇṭhacchaviriti gaṇaiḥ sādaraṁ vīkṣyamāṇaḥ

puṇyaṁ yāyāstribhuvanagurordhāma caṇḍīśvarasya

dhūtodyānaṁ kuvalayarajogandhibhirgandhavatyā-

stoyakrīḍāniratayuvatisnānatiktairmarudbhiḥ ||36

apyanyasmin jaladhara mahākālamāsādya kāle

sthātavyaṁ te nayanaviṣayaṁ yāvadatyeti bhānuḥ |

kurvan sandhyāvalipaṭahatāṁ śūlinaḥ ślāghanīyā-

mamandrāṇāṁ phalamavikalaṁ lapsyase garjitānām ||37

pādanyāsaiḥ kvaṇitaraśanāstatra līlāvadhūtai

ratnacchāyākhacitavalibhiścāmaraiḥ klāntahastāḥ |

veśyāstvatto nakhapadasukhān prāpya varṣāgrabindū-

nāmokṣyante tvaci madhukaraśreṇidīrghān kaṭakṣān ||38

paścāduccairbhujataruvanaṁ maṇḍalenābhlīnaḥ

sāndhyaṁ tejaḥ pratinavajapāpuṣparaktaṁ dadhānaḥ |

nṛttārambhe hara paśupaterārdranāgājinecchāṁ

śāntodvegastimitanayanaṁ dṛṣṭabhaktirbhavānyā ||39

gacchantīnāṁ ramāṇavasatiṁ yoṣitāṁ tatra naktaṁ

ruddhāloke narapatipathe sūcibhedyaistamobhiḥ |

saudāmanyā kanakanikaṣasnigdhayā darśayorvīṁ

toyotsargastanitamuharo mā ca bhūrviklavāstāḥ ||40

tāṁ kasyāṁcidbhavanavalabhau suptapārāvatāyāṁ

nītvā rātriṁ ciravilasanāt khinnavidyutkalatraḥ |

dṛṣṭe sūrye punarapi bhavān vāhayedadhvaśeṣaṁ

mandāyante na khalu suhṛdāmabhyupatārthakṛtyāḥ ||41

tasmin kāle nayanasaliaṁ yoṣitāṁ khaṇḍitānāṁ

śāntiṁ neyaṁ praṇayibhirito vartma bhānostyajāśu |

prāleyāstraṁ kamalavadanāt so.api hartuṁ nalinyāḥ

pratyāvṛttastvayi kararudhi syādanalpabhyasūyaḥ ||42

gambhīrāyāḥ payasi saritaścetasīva prasanne

chāyātmāpi prakṛtisubhago lapsyate te praveśam |

tasmādasyāḥ kumudaviśadānyarhasi tvaṁ na dhairyān

moghīkartuṁ caṭulaśaphorodvartanaprekṣitāni ||43

tasyāḥ kiṁcit karadhṛtamiva prāptvāīraśākhaṁ

hṛtvā nīlaṁ salilavasanaṁ muktarodhonitambam |

prasthānaṁ te kathamapi sakhe lambamānasya bhāvi

jñātāsvādo vivṛtajaghanāṁ ko vihātuṁ samarthā ||44

tvanniṣyandocchvasitavasudhāgandhasamparkaramyaḥ

srotorandhradhvanitasubhagaṁ dantibhiḥ pīyamānaḥ |

nīcairvāsyatyupajigamiṣordevapūrvaṁ giriṁ te

śīto vāyuḥ pariṇamayitā kānanodumbarāṇām ||45

tatra skandaṁ niyatavasatiṁ puṣpameghīkṛtātmā

puṣpāsāraiḥ snapayatu bhavān vyomagaṅgājalārdraiḥ |

rakṣāhetornavaśaśibhṛtā vāsavīnāṁ camūnā-

matyādityaṁ hutavahamukhe saṁbhṛtaṁ taddhi teyaḥ ||46

jyotirlekhāvalayi galitaṁ yasya barhaṁ bhavānī

putrapremṇā kuvalayadalaprāpi karṇe karoti |

dhautāpāṅgaṁ hara"aśirucā pāvakestaṁ mayūraṁ

paścādadrigrahaṇagurubhirgarjitairnartayethāḥ ||47

ārādyainaṁ śaravaṇabhavaṁ devamullaṅghitādhvā

siddhadvandvairjalakaṇabhayādvīṇibhirmuktamārgaḥ |

vyālambethāḥ surabhitanayālambhajāṁ mānayiṣyan

srotomūrtyā bhuvi pariṇatāṁ rantidevasya kīrtim ||48

tvayyādātuṁ jalamavanate śārṅgiṇo varṇacaure

tasyāḥ sindhoḥ pṛthumapi tanuṁ dūrabhāvāt pravāham |

prekṣiṣyante gaganagatayo nūtanamāvarjya dṛṣṭi-

rekaṁ bhuktāguṇamiva bhuvaḥ sthūlamadhyendranīlam ||49

tāmuttīrya vraja paricitabhrūlatāvibhramāṇāṁ

pakṣmotkṣepāduparivilasatkṛṣṇaśāraprabhāṇām |

kundakṣepānugamadhukara śrīmuṣāmātmabimbaṁ

pātrīkurvan daśapuravadhūnetrakautūhalānām ||50

brahmāvartaṁ janapadamatha cchāyayā gāhamānaḥ

kṣetraṁ kṣatrapradhanapiśunaṁ kauravaṁ tadbhajethāḥ |

rājanyānāṁ śitaśaraśatairyatra gāṇḍīvadhanvā

dhārāpātaistvamiva kamalānyabhyavarṣanmukhāni ||51

hitvā hālāmabhimatarasāṁ revatīlocanāṅkāṁ

bandhuprītyā samaravimukho lāṅgalī yāḥ siṣeve |

kṛtvā tāsāmadhigamamapāṁ saumya sārasvatīnām

antaḥ śuddhastvamapi bhavitā varṇamātreṇa kṛṣṇaḥ ||52

tasmādgaccheranukanakhalaṁ śailarājāvatīrṇāṁ

jāhnoḥ kanyāṁ sagaratanayasvargasopānapaṅktim |

gaurīvaktrabhrukuṭiracanāṁ yā vihasyeva phenaiḥ

śambhoḥ keśagrahaṇamakarodindulagnormihastā ||53

tasyāḥ pātuṁ suragaja iva vyomni paścārdhalambī

tvaṁ cedacchasphaṭikaviśadaṁ tarkayestiryagambhaḥ |

saṁsarpantyā sapadi bhavataḥ srotasi cchāyayāsau

syādasthānopagatayamunāsaṁgamevābhirāmā ||54

āsīnānāṁ surabhitaśilaṁ nābhigandhairmṛgāṇāṁ

tasyā eva prabhavamacalaṁ prāpya gauraṁ tuṣāraiḥ |

vakṣyasyadhvaśramavinayena tasya śṛṅge niṣaṇṇaḥ

śobhāṁ śubhrāṁ trinayanavṛṣotkhātapaṅkopameyam ||55

taṁ cedvayau sarati saralaskandhasaṁghaṭṭajanmā

bādhetolkākṣapitacamarībālabhāro davāgniḥ |

arhasyenaṁ śamayitumalaṁ vāridhārāsahasrai-

rāpannārtipraśamanaphalāḥ sampado hyuttamānām ||56

ye saṁrambhotpatanarabhasāḥ svāṅgabhaṅgāya tasmin

muktādhvānaṁ sapadi śarabhā laṅghayeyurbhavantam |

tān kurvīthāstumulakarakāvṛṣṭipātāvakīrṇan

ke vā na syuḥ paribhavapadaṁ niṣphalārambhayatnāḥ ||57

tatra vyaktaṁ dṛṣadi caraṇanyāsamardhendumauleḥ

śaśvat siddhairupacitabaliṁ bhaktinamraḥ parīyāḥ |

yasmin dṛṣṭe karaṇavigamādūrdhvamuddhūtapāpāḥ

kalpiṣyante sthiragaṇapadaprāptaye śraddadhānāḥ ||58

śabdāyante madhuramanilaiḥ kīcakāḥ pūryamāṇāḥ

saṁraktābhistripuravijayo gīyate kiṁnarābhiḥ |

nirhrādaste muraja iva cet kandareṣu dhvaniḥ syāt

saṁgītārtho nanu paśupatestatra bhāvī samagraḥ ||59

prāleyādrerupataṭamatikramya tāṁstān viśeṣān

haṁsadvāraṁ bhṛgupatiyaśovartma yat krauñcarandhram |

tenodīcīṁ diśamanusarestiryag āyāmaśobhī

śyāmaḥ pādo baliniyamanābhyudyatasyeva viṣṇoḥ ||60

gatvā cordhvaṁ daśamukhabhujocchvāsitaprasthasaṅgheḥ

kailāsasya tridaśavanitādarpaṇasyātithiḥ syāḥ |

śṛṅgocchrāyaiḥ kumudaviśadairyo vitatya sthitaḥ khaṁ

rāśībhūtaḥ pratidinamiva tryambakasyaṭṭahāsaḥ ||61

utpaśyāmi tvayi taṭagate snigdhabhinnāñjanābhe

sadyaḥ kṛttadviradadaśanacchedagaurasya tasya |

śobhāmadreḥ stimitanayanaprekṣaṇīyāṁ bhavitrī-

maṁsanyaste sati halabhṛto mecake vāsasīva ||62

hitvā tasmn bhujagavalayaṁ śambhunā dattahastā

krīḍāśaile yadi ca vicaret pādacāreṇa gaurī |

bhaṅgībhaktyā viracitavapuḥ stambhitāntarjalaughaḥ

sopānatvaṁ kuru maṇitaṭārohaṇāyāgrayāyī ||63

tatrāvaśyaṁ valayakuliśoddhaṭṭanodgīrṇatoyaṁ

neṣyanti tvāṁ surayuvatayo yantradhārāgṛhatvam |

tābhyo mokṣastava yadi sakhe gharmalabdhasya na syāt

krīḍālolāḥ śravaṇaparuṣairgarjitairbhāyayestāḥ ||64

hemāmbhojaprasavi salilaṁ mānasasyādadānaḥ

kurvan kāmaṁ kṣaṇamukhapaṭaprītimairāvatasya |

dhunvan kalpadrumakisalayānyaṁśukānīva vātai-

rnānāceṣṭairjalada lalitairnirviśestaṁ nagendram ||65

tasyotsaṅge praṇayina iva srastagaṅgādukūlāṁ

na tvaṁ dṛṣṭvā na punaralakāṁ jñāsyase kāmacārin |

yā vaḥ kāle vahati salilodgāramuccairvimānā

muktājālagrathitamalakaṁ kāminīvābhravṛndam ||66

{ūttarameghaḥ}

vidhunvantaṁ lalitavanitāḥ sendracāpaṁ savitrāḥ

saṁgītāya prahatamurajāḥ snigdhagambhīraghoṣam |

antastoyaṁ maṇimayabhuvastuṅgamabhraṁlihāgrāḥ

prāsādāstvāṁ tulayitumalaṁ yatra taistairviśeṣaiḥ ||1

haste līlākamalamalake bālakundānuviddhaṁ

nītā lodhraprasavarajasā pāṇḍutāmānane śrīḥ |

cūḍāpāśe navakuravakaṁ cāru karṇe śirīṣaṁ

sīmante ca tvadupagamajaṁ yatra nīpaṁ vadhūnām ||2

yatronmattabhramaramukharāḥ pādapā nityapuṣpā

haṁsaśreṇīracitaraśanā nityapadmā nalinyaḥ |

kekotkaṇṭhā bhuvanaśikhino nityabhāsvatkalāpā

nityajyotsnāḥ prahitatamovṛttiramyāḥ pradoṣāḥ ||3

ānandotthaṁ nayanasalilamyatra nānyairnimittai-

rnānyastāpaṁ kusumaśarajādiṣṭasaṁyogasādhyāt |

nāpyanyasmāt praṇayakalahādviprayogopapatti-

rvitteśānāṁ na ca khalu vayo yauvanādanyadasti ||4

yasyāṁ yakṣāḥ sitamaṇimayānyetya harmyasthalāni

jyotiśchāyākusumaracitānyuttamastrīsahāyāḥ |

āsevante madhu ratiphalaṁ kalpavṛkṣaprasūtaṁ

tvadgambhīradhvaniṣu śanakaiḥ puṣkareṣv āhateṣu ||5

mandākinyāḥ salilaśiśiraiḥ sevyamānā marudbhi-

rmandārāṇāmanutaṭaruhāṁ chāyayā vāritoṣṇāḥ |

anveṣṭavyaiḥ kanakasikatāmuṣṭinikṣepagūḍhaiḥ

saṁkrīḍante maṇibhiramaraprārthitayā yatra kanyāḥ ||6

nīvībandhocchvāsitaśithilaṁ yatra bimbādharāṇāṁ

kṣaumaṁ rāgādanibhṛtakareṣv ā.kṣipatsu priyeṣu

arcistuṅgān abhimukhamapi prāpya ratnapradīpān

hrīmūḍhānāṁ bhavati viphalapreraṇā cūrṇamuṣṭiḥ ||7

netrā nītāḥ satatagatinā yadvimānāgrabhūmī-

rālekhyānāṁ salilakaṇikādoṣamutpādya sadyaḥ |

śaṅkāspṛṣṭā iva jalamucastvādṛśā jālamārgai-

rdhūmodgārānukṛtinipuṇā jarjarā niṣpatanti ||8

yatra strīṇāṁ priyatamabhujocchvāsitāliṅgitānā-

maṅgaglāniṁ suratajanitāṁ tantujālāvalambāḥ |

tvatsaṁrodhāpagamaviśadaścandrapādairniśīthe

vyālumpanti sphuṭajalalavasyandinaścandrakāntāḥ ||9

akṣayyāntarbhavananidhayaḥ pratyahaṁ raktakaṇṭhai-

rudgāyadbhirdhanapatiyaśaḥ kiṁnarairyatra sārdham |

vaibhrājākhyaṁ vibudhavanitāvāramukhyasahāyā

baddhālāpāa bahirupavanaṁ kāmino nirviśanti ||10

gatyutkampādalakapatitairyatra mandārapuṣpaiḥ

putracchedaiḥ kanakakamalaiḥ karṇavisraṁśibhiśca |

muktājālaiḥ stanaparisaracchinnasūtraiśca hārai-

rnaiśo mārgaḥ saviturudaye sūcyate kāminīnām ||11

vāsaścitraṁ madhu nayanayorvibhramādeśadakṣaṁ

puṣpodbhedaṁ saha kisalayairbhūṣaṇānāṁ vikalpam |

lākṣārāgaṁ caraṇakamalanyāsayogyaṁ ca yasyā-

mekaḥ sūte sakalamabalāmaṇḍanaṁ kalpavṛkṣaḥ ||12

patraśyāmā dinakarahayaspardhino yatra vāhāḥ

śailodagrāstvamiva kariṇo vṛṣṭimantaḥ prabhedāt |

yodhāgraṇyaḥ pratidaśamukhaṁ saṁyuge tasthivāṁsaḥ

pratyādiṣṭābharaṇarucayaścandrahāsavraṇāṅkaiḥ ||13

matvā devaṁ dhanapatisakhaṁ yatra sākṣādvasantaṁ

prāyaścāpaṁ na vahati bhayānmanmathaḥ ṣaṭpadajyam |

sabhrūbhaṅgaprahitanayanaiḥ kāmilakṣyeṣv amoghai-

stasyārambhaścaturavanitāvibhramaireva siddhaḥ ||14

tatrāgāraṁ dhanapatigṛhānuttareṇāsmadīyaṁ

dūrāl lakṣyaṁ surapatidhanuścāruṇā toraṇena |

yasyopānte kṛtakatanayaḥ kāntayā vardhito me

hastaprāpyastavakanamito bālamandāravṛkṣaḥ ||15

vāpī cāsminmarakataśilābaddhasopānamārgā

haimaiśchannā vikacakamalaiḥ snigdhavaidūryanālaiḥ |

yasyāstoye kṛtavasatayo mānasaṁ saṁnikṛṣṭaṁ

nādhyāsyanti vyapagataśucastvāmapi prekṣya haṁsāḥ ||16

tasyāstīre racitaśikharaḥ peśalairindranīlaiḥ

krīḍāśailaḥ kanakakadalīveṣṭanaprekṣaṇīyaḥ |

madgehinyāḥ priya iti sakhe cetasā kātareṇa

prekṣyopāntasphuritataḍitaṁ tvāṁ tameva smarāmi ||17

raktāśokaścalakisalayaḥ kesaraścātra kāntaḥ

pratyāsannau kuruvakavṛtermādhavīmaṇḍapasya |

ekaḥ sakhyāstava saha mayā vāmapādābhilāṣī

kāṅkṣatyanyo vadanamadirāṁ dohadacchadmanāsyāḥ ||18

tanmadhye ca sphaṭikaphalakā kāñcanī vāsayaṣṭi-

rmūle baddhā maṇibhiranatiprauḍhavaṁśaprakāśaiḥ |

tālaiḥ śiñjāvalayasubhagairnartitaḥ kāntayā me

yāmadhyāste divasavigame nīlakaṇṭhaḥ suhṛdvaḥ ||19

ebhiḥ sādho hṛdayanihitairlakṣaṇairlakṣayethā

dvāropānte likhitavapuṣau śaṅkhapadmau ca dṛṣṭvā |

kṣāmacchāyāṁ bhavanamadhunā madviyogena nūnaṁ

sūryāpāye na khalu kamalaṁ puṣyati svāmabhikhyām ||20

gatvā sadyaḥ kalabhatanutāṁ śīghrasaṁpātahetoḥ

krīḍāśaile prathamakathite ramyasānau niṣaṇṇaḥ |

arhasyantarbhavanapatitāṁ kartumalpālpabhāsaṁ

khadyotālīvilasitanibhāṁ vidyudunmeṣadṛṣṭim ||21

tanvī śyāmā śikharīdaśanā pakvabimbādharauṣṭhī

madhye kṣāmā cakitahariṇīprekṣaṇā nimnanābhiḥ |

śroṇībhārādalasagamanā stokanamrā stanābhyāṁ

yā tatra syādyuvatīviṣaye sṛṣṭirādyaiva dhātuḥ ||22

tāṁ jānīthāḥ parimitakathāṁ jīvitaṁ me dvitīyaṁ

dūrībhūte mayi sahacare cakravākīmivaikām |

gāḍhotkaṇṭhāṁ guruṣu divaseṣv eṣu gacchatsu bālāṁ

jātāṁ manye śiśiramathitāṁ padminīṁ vānyarūpām ||23

nūnaṁ tasyāḥ prabalaruditocchūnanetraṁ priyāyā

niḥśvāsānāmaśiśiratayā bhinnavarṇādharoṣṭham |

hastanyastaṁ mukhamasakalavyakti lambālakatvā-

dindordainyaṁ tvadanusaraṇakliṣṭakānterbibharti ||24

āloke te nipatati purā sā balivyākulā vā

matsādṛśyaṁ virahatanu vā bhāvagamyaṁ likhantī |

pṛcchantī vā madhuravacanāṁ sārikāṁ pañjarasthāṁ

kaccidbhartuḥ smarasi rasike tvaṁ hi tasya priyeti ||25

utsaṅge vā malinavasane saumya nikṣipya vīṇāṁ

madgotrāṅkaṁ viracitapadaṁ geyamudgātukāmā |

tantrīmārdrāṁ nayanasalilaiḥ sārayitvā kathaṁci-

dbhūyo bhūyaḥ svayamapi kṛtāṁ mūrcchanāṁ vismarantī ||26

śeṣānmāsān virahadivāsasthāpitasyāvadhervā

vinyasyantī bhuvi gaṇanayā dehalīdattapuṣpaiḥ |

sambhogaṁ vā hṛdayanihitārambhamāsvādayantī

prāyeṇaite ramaṇaviraheṣv aṅganānāṁ vinodāḥ ||27

savyāpāramahani na tathā pīḍayedviprayogaḥ

śaṅke rātrau gurutaraśucaṁ nirvinodāṁ sakhīṁ te |

matsandeśaḥ sukhayitumalaṁ paśya sādhvīṁ niśīthe

tāmunnidrāmavaniśayanāṁ saudhavātāyanasthaḥ ||28

ādhikṣāmāṁ virahaśayane saṁniṣaṇṇaikapārśvā

prācīmūle tanumiva kalāmātraśeṣāṁ himāṁśoḥ |

nītā rātriḥ kṣaṇa iva mayā sārdhamicchāratairyā

tāmevoṣṣnairvirahamahatīmaśrubhiryāpayantīm ||29

pādān indoramṛtaśiśirāñjalamārgapraviṣṭān

pūrvaprītyā gatamabhumukhaṁ saṁnivṛttaṁ tathaiva |

cakṣuḥ khedāt salilagurubhiḥ pakṣmabhiśchādayantīṁ

sābhre.ahnīva sthalakamalinī na prabhuddhāṁ na suptām ||30

niḥśvāsenādharakisalayakleśinā vikṣipantīṁ

śuddhasnānāt paruṣamalakaṁ nūnamāgaṇṇdalambam |

matsaṁbhogaḥ kathamupanamet svapnajo.apīti nidrā-

mākāṅkṣantīṁ nayanasalilotpīḍaruddhāvakāśam ||31

ādye baddhā virahadivase yā śikhā dāma hitvā

śāpasyānte vigalitaśucā tāṁ mayodveṣṭanīyām |

sparśakliṣṭāmayamitanakhenāsakṛt sārayantīṁ

gaṇḍābhogāt kaṭhinaviṣamāmekaveṇīṁ kareṇa ||32

sā saṁnyastābharaṇamabalā peśalaṁ dhārayatnī

śayyotsaṅge nihitamasakṛdduḥkhaduḥkhena gātram |

tvāmapyasraṁ navajalamayaṁ mocayiṣyatyavaśyaṁ

prāyaḥ sarvo bhavati karuṇāvṛttirārdrāntarātmā ||33

jāne sakhyāstava mayi manaḥ saṁbhṛtasnehamasmā-

ditthaṁbhūtāṁ prathamavirahe tāmahaṁ tarkayāmi |

vācālaṁ māṁ na khalu subhagaṁmanyabhāvaḥ karoti

pratyakṣaṁ te nikhilamacirādbhrātaruktaṁ mayā yat ||34

ruddhāpāṅgaprasaramalakairañjanasnehaśūnyaṁ

pratyādeśādapi ca madhuno vismṛtabhrūvilāsam |

tvayyāsanne nayanamuparispandi śaṅke mṛgākṣyā

mīnakṣobhāccalakuvalayaśrītulāmeṣyatīti ||35

vāmaścāsyāḥ kararuhapadairmucyamāno madīyai-

rmuktājālaṁ ciraparicitaṁ tyājito daivagatyā |

saṁbhogānte mama samucito hastasaṁvāhamānāṁ

yāsyatyūruḥ sarasakadalīstambhagauraścalatvam ||36

tasmin kāle jalada yadi sā labdhanidrāsukhā syā-

danvāsyaināṁ stanitavimukho yāmamātraṁ sahasva |

mā bhūdasyāḥ praṇayini mayi svapnalabdhe kathaṁcit

sadyaḥ kaṇṭhacyutabhujalatāgranthi gāḍhopagūḍham ||37

tāmutthāpysvajalakaṇikāśītalenānilena

pratyāśvastāṁ samamabhinavairjālakairmāalatīnām |

vidyudgarbhaḥ stimitanayanāṁ tvatsanāthe gavākṣe

vaktuṁ dhīraḥ stanitavacanairmāninīṁ prakramethāḥ ||38

bharturmitraṁ priyamavidhave viddhi māmambuvāhaṁ

tatsandeśairhṛdayanihitairāgataṁ tvatsamīpam |

yo vṛndāni tvarayati pathi śramyatāṁ proṣitānāṁ

mandrasnigdhairdhvanibhirabalāveṇimokṣotsukāni ||39

ityākhyāte pavanatanayaṁ maithilīvonmukhī sā

tvāmutkaṇṭhocchvasitahṛdayā vīkṣya sambhāvya caiva |

śroṣyatyasmāt paramavahitā saumya sīmantinīnāṁ

kāntodantaḥ suhṛdupanataḥ saṁgamāt kiṁcidūnaḥ ||40

<seq message>

tāmāyuṣmanmama ca vacanādātmanaścopakartuṁ

brūyā evaṁ tava sahacaro rāmagiryāśramasthaḥ |

avyāpannaḥ kuśalamabale pṛcchati tvāṁ viyuktaḥ

pūrvābhāṣyaṁ sulabhavipadāṁ prāṇināmetadeva ||41

aṅgenāṅgaṁ pratanu tanunā gāḍhataptena taptaṁ

sāsreṇāśrudrutamaviratotkaṇṭhamutkaṇṭhitena |

uṣṇocchvāsaṁ samadhikatarocchvāsinā dūravartī

saṁkalpaistairviśati vidhinā vairiṇā ruddhamārgaḥ ||42

śabdākhyeyaṁ yadapi kila te yaḥ sakhīnāṁ purastāt

karṇe lolaḥ kathayitumabhūdānanasparśalobhāt |

so.atikrāntaḥ śravaṇaviṣayaṁ locanābhyāmadṛṣṭa-

stvāmutkaṇṭhāviracitapadaṁ manmukhenedamāha ||43

śyāmāsv aṅgaṁ cakitahariṇīprekṣaṇe dṛṣṭipātaṁ

vaktracchāyāṁ śaśini śikhināṁ barhabhāreṣu keśān |

utpaśyāmi pratanuṣu nadīvīciṣybhrūvilāsān

hantaikasmin kvacidapi na te caṇḍi sādṛśyamasti ||44

tvāmālikhya praṇayakupitāṁ dhāturāgaiḥ śilāyām

ātmānaṁ te caraṇapatitaṁ yāvadicchāmi kartum |

asraistāvanmuhurupacitairdṛṣṭirālupyate me

krūrastasminn api na sahate saṁgamaṁ nau kṛtāntaḥ ||45

{dhārāsiktasthalasurabhiṇastvanmukhasyāsya bāle

dūrībhūtaṁ pratanumapi māṁ pañcabāṇaḥ kṣiṇoti |

dharmānte.asmin vigaṇaya kathaṁ vāsarāṇi vrajeyu-

rdiksaṁsaktapravitataghanavyastasūryātapāni ||45a}

māmākāśapraṇihitabhujaṁ nirdayāśleṣaheto-

rlabdhāyāste kathamapi mayā svapnasandarśaneṣu |

paśyantīnāṁ na khalu bahuśo na sthalīdevatānāṁ

muktāsthūlāstarukisalayeṣv aśruleśāḥ patanti ||46

bhittvā sadyaḥ kisalayapuṭān devadārudrumāṇāṁ

ye tatkṣīrasrutisurabhayo dakṣiṇena pravṛttāḥ |

āliṅgyante guṇavati mayā te tuṣārādrivātāḥ

pūrvaṁ spṛṣṭaṁ yadi kila bhavedaṅgamebhistaveti ||47

saṁkṣipyante kṣana iva kathaṁ dīrghayāmā triyāmā

sarvāvasthāsv aharapi kathaṁ mandamandātapaṁ syāt |

itthaṁ cetaścaṭulanayane durlabhaprārthanaṁ me

gāḍhoṣmābhiḥ kṛtamaśaraṇaṁ tvadviyogavyathābhiḥ ||48

nanv ātmānaṁ bahu vigaṇayan nātmanaivāvalambe

tat kalyāṇi tvamapi nitarāṁ mā gamaḥ kātaratvam |

kasyātyantaṁ sukhamupanataṁ duḥkhamekāntato vā

nīcairgacchatyupari ca daśā cakranemikrameṇa ||49

śāpānte me bhujagaśayanādutthite śārṅgapāṇau

śeṣānmāsān gamaya caturo locane mīlayitvā |

paścādāvāṁ virahaguṇitaṁ taṁ tamātmābhilāṣaṁ

nirvekṣyāvaḥ pariṇataśaraccandrikāsu kṣapāsu ||50

bhūyaścāha tvamapi śayane kaṇṭhalagnā purā me

nidrāṁ gatvā kimapi rudatī sasvaraṁ viprabuddhā |

sāntarhāsaṁ kathitamasakṛt pṛcchataśca tvayā me

dṛṣṭaḥ svapne kitava ramayan kāmapi tvaṁ mayeti ||51

etasmānmāṁ kuśalinamabhijñānadānādviditvā

mā kaulīnādasitanayane mayyaviśvāsinī bhūḥ |

snehān āhuḥ kimapi virahe dhvaṁsinaste tv abhogā-

diṣṭe vastunyupacitarasāḥ premarāśībhavanti ||52

āśvāsyaivaṁ prathamavirahodagraśokāṁ sakhīṁ te

śailādāśu trinayanavṛṣotkhātakūṭān nivṛttaḥ |

sābhijñānaprahitakuśalaistadvacobhirmamāpi

prātaḥ kundaprasavaśithilaṁ jīvitaṁ dhārayethāḥ ||53

<spk author><seq conclusion>

kaccit saumya vyavasitāmidaṁ bandhukṛtyaṁ tvayā me

pratyādeśān na khalu bhavato dhīratāṁ kalpayāmi |

niḥśabdo.api pradiśasi jalaṁ yācitaścātakebhyaḥ

pratyuktaṁ hi praṇayiṣu satāmīpsitārthakriyaiva ||54

śrīrūpagosvāminā viracitaṁ